Neuradni čistopis

117. Uradni list RS, št. 117/2008 z dne 12.12.2008

5126. Odlok o turistični taksi v Občini Vojnik, Stran 15654.



Občinski svet Občine Vojnik je na podlagi 19. in 20. člena Zakona o spodbujanju razvoja turizma (Uradni list RS, št. 2/04) in na podlagi 20. člena Statuta Občine Vojnik (Uradni RS, št. 59/06 in 67/06) na 20. seji dne 4. 12. 2008 sprejel

O D L O K 
o turistični taksi v Občini Vojnik splošne določbe

1. člen

S tem odlokom se določajo zavezanci za plačilo turistične takse, določa se višina turistične takse, oprostitev plačila turistične takse, postopek pobiranja in odvajanja turistične takse, evidenca oprostitev plačila turistične takse, rok za nakazovanje turistične takse, mesečno poročilo in nadzor nad pobiranjem turistične takse.

2. člen

Turistična taksa je pristojbina za prenočevanje, s katero so zavezancem za plačilo v turističnem območju na voljo določene storitve in ugodnosti, ki se jim ob vsakokratnem koriščenju ne zaračunavajo posebej.

3. člen

Zavezanci za plačilo turistične takse so državljani Republike Slovenije in tujci, ki na območju Občine Vojnik izven svojega stalnega prebivališča uporabljajo storitve prenočevanja (v nadaljevanju: turisti) v nastanitvenem objektu. 
Osebe iz prejšnjega odstavka tega člena plačajo turistično takso hkrati s plačilom storitev za prenočevanje. Plačati so jo dolžne tudi v primeru, ko so deležne brezplačnih storitev za prenočevanje, razen če Zakon o spodbujanju razvoja turizma ne določa drugače.

VIŠINA TURISTIČNE TAKSE

4. člen

Turistična taksa se določa v točkah. Vrednost točke določa in usklajuje Vlada Republike Slovenije enkrat letno, na podlagi gibanja cen življenjskih potrebščin. Za celotno območje Občine Vojnik se določi turistična taksa v višini 11 točk. Znesek turistične takse se izračuna tako, da se pomnoži število točk z vrednostjo točke.

OPROSTITEV PLAČILA TURISTIČNE TAKSE

5. člen

Plačila turistične takse so oproščeni: 
– otroci do 7. leta starosti, 
– osebe na podlagi predložitve fotokopije odločbe pristojnega organa, iz katere je razvidno, da je pri zavarovancu podana invalidnost oziroma telesna okvara ali fotokopije potrdila oziroma izvedenskega mnenja pristojne komisije o ugotavljanju invalidnosti oziroma telesni okvari ali na podlagi članske izkaznice invalidske organizacije, 
– otroci in mladostniki na podlagi predložitve fotokopije odločbe, ki zadeva razvrščanje in usmerjanje otrok s posebnimi potrebami, 
– učenci, dijaki in študenti ter njihove vodje oziroma mentorji, udeleženci vzgojno-izobraževalnih programov, ki jih na nepridobitni podlagi organizirajo društva in druge vzgojno-izobraževalne ustanove ter verske in druge skupnosti v okviru svojih rednih aktivnosti, 
– dijaki in študentje v dijaških oziroma v študentskih domovih, 
– osebe, ki so na začasnem delu in bivajo v gostinskem obratu neprekinjeno več kot 30 dni, 
– tuji državljani, ki so po mednarodnih predpisih in sporazumih oproščeni plačila turistične takse, 
– člani Planinske zveze Slovenije v planinskih postojankah, na podlagi veljavne članske izkaznice. 
Turistično takso v višini 50% plačujejo: 
– osebe od 7. do 18. leta starosti, 
– turisti, člani mednarodnih mladinskih organizacij, ki prenočujejo v mladinskih prenočiščih, ki so vključena v mednarodno mrežo mladinskih prenočišč IYHF, 
– turisti v kampih.

POSTOPEK POBIRANJA IN ODVAJANJA TURISTIČNE TAKSE

6. člen

Pravne osebe javnega in zasebnega prava, samostojni podjetniki posamezniki, sobodajalci in kmetje, ki sprejemajo turiste na prenočevanje, morajo pobirati turistično takso v imenu in za račun Občine Vojnik hkrati s plačilom storitev za prenočevanje ali najpozneje zadnji dan prenočevanja. 
Osebe iz prejšnjega odstavka morajo pobirati in odvajati turistično takso za prenočitev turista tudi v primeru, če mu ne zaračunavajo plačila storitev za prenočevanje.

EVIDENCA OPROSTITEV PLAČILA TURISTIČNE TAKSE

7. člen

Če je turist oproščen plačila celotne ali dela turistične takse, mora biti vpisan razlog oprostitve iz 5. člena tega odloka v evidenci, ki je določena v 31. členu Zakona o spodbujanju razvoja turizma, in ki se vodi v skladu s predpisi, ki urejajo prijavo prebivališča.

ROK ZA NAKAZOVANJE TURISTIČNE TAKSE, MESEČNO POROČILO

8. člen

Osebe iz 6. člena tega odloka nakazujejo pobrano turistično takso do 25. dne v mesecu za pretekli mesec na poseben račun Občine Vojnik. 
Prav tako so osebe iz 6. člena tega odloka dolžne do 25. dne v mesecu za pretekli mesec predložiti občini in pristojnemu davčnemu organu mesečno poročilo, iz katerega mora biti razvidno število prenočitev in znesek pobrane turistične takse. Poročilo so osebe dolžne predložiti tudi v primeru, ko niso imele gostov na prenočevanju. V tem primeru se na poročilo pripiše, da gostov na prenočevanju ni bilo. 
Mesečno poročilo iz prejšnjega odstavka tega člena osebe iz 6. člena tega odloka pošljejo na predpisanem obrazcu, ki je sestavni del tega odloka.

9. člen

Zbrana turistična taksa je prihodek občine in se uporablja namensko za izvajanje razvoja turistične dejavnosti v Občini Vojnik.

NADZOR NAD POBIRANJEM TURISTIČNE TAKSE

10. člen

Nadzor nad pobiranjem in odvajanjem turistične takse ter vodenjem evidenc lahko opravlja tudi pristojni občinski inšpekcijski organ.

KAZENSKE DOLOČBE

11. člen

Z globo 850,00 EUR se kaznuje pravna oseba, 450,00 EUR podjetnik posameznik ter 250,00 EUR sobodajalci, kmetje in društva, ki sprejemajo na prenočevanje, če: 
1. do 25. v mesecu za pretekli mesec občini ne oddajo poročila o nočitvah ali ne podajo verodostojnih podatkov. (8. člen); 
2. ravnajo v nasprotju z 10. členom. 
Z globo 210,00 EUR se za prekršek iz prejšnjega odstavka tega člena kaznuje tudi odgovorna oseba pravne osebe.

PREHODNE IN KONČNE DOLOČBE

12. člen

Za vprašanja, ki jih ta odlok ne ureja, se neposredno uporablja Zakon o spodbujanju razvoja turizma. Če bi v primeru sprememb določb Zakona o spodbujanju razvoja turizma postale posamezne določbe tega odloka neskladne z zakonom, se uporabljajo neposredno določbe Zakona o spodbujanju razvoja turizma.

13. člen

Z dnem uveljavitve tega odloka preneha veljati Odlok o turistični taksi v Občini Vojnik (Uradnem listu RS, št. 80/98).

14. člen

Besedilo Odloka o turistični taksi v Občini Vojnik se objavi v Uradnem listu Republike Slovenije ter občinskem glasilu.

15. člen

Ta odlok začne veljati osmi dan po objavi v Uradnem listu Republike Slovenije in se začne uporabljati s 1. 1. 2009.

